**Să le spui curat...**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cerul își freamătă cununa

Și stelele cad din tezaur

Întruna una câte una

De bronz, de purpur și de aur.

Din Calea Robilor, ce-i punte

De la brumar spre primăvară,

Vremile bani scăpau pe munte

Căci ciobănașul se însoară.

Cădeau monete pe monete

De parcă sus e risipire,

Iar cununia pe-ndelete

Își strânge bani pentru nuntire.

I-au îngropat mirelui vise

Excesele de mână largă

Sărmanul că nu-și mai zărise

Demult logodnica lui dragă.

Tot îi aleargă ochii după

Crăiasa dispărută-n noapte,

Iară nuntașii îl astupă

Cu bunătăți și bunătate.

Se trece veselia-n pace

Jugaștrii preoți poartă podul

Și pe priviri lucesc pitacii,

Iar aripi strigă sus prohodul.

Când el nu poate a-nțelege

De ce-a prins aurul rugină

Și verigheta lui de lege

Inel e numai din tulpină?

Moale căzând pe lăicerul

Toamna pe care-l așternuse

Văzu de jos ce mare-i cerul

Cu puntea care i-o propuse.

A evadat atunci din nuntă

Tânăr fugind din toate cele,

Ursita și-a lăsat căruntă

Să strângă risipiri de stele.

El se va duce de va trece

Pericolul de vicleșuguri

Unde nu-i sărbătoarea rece,

Ci se desfac boboci și muguri.

De pe cărarea lui abruptă

Se va lăsa în larg de stepe,

Iar nunta lui cea întreruptă

Cu Dragostea o va începe.

În altă ziuă însorită

Cu Paștele de Înviere

Gura de rai unde invită

Cu flori de măr și seri de miere....

În zori poiana nunții plină

Era în ruginii troiene.

Le presăra-n colb de lumină

Și le-arginta pomana iernii.

Victor Bragagiu